എരുമേലി തെക്ക് വില്ലേജില് 150 ഓളം വീടുകളിലും കടകളിലും നാശനഷ്ടങ്ങള് എരുമേലി: പ്രളയം നാശം വിതച്ച സ്ഥലങ്ങളില് പഞ്ചായത്ത്, റവന്യു സംഘം സന്ദര്ശിച്ച് നാശ നഷ്ടങ്ങള് വിലയിരുത്തി. എരുമേലിയിലും ചേനപ്പാടിയിലുമാണ് നഷ്ടങ്ങള് കൂടുതല്. ചേനപ്പാടിയില് കടവനാല്കടവ് പാലത്തിന്റെ ഭാഗങ്ങള് വേര്പെട്ട നിലയിലാണ്. ചെറുവള്ളി പാലം ഒലിച്ചുപോയി. പഴയിടം പാലത്തിന് ബലക്ഷയം നേരിട്ടിരിക്കുകയാണ്. കരിമ്ബുകയം പാലത്തിന്റെ സ്ഥിതി അപകടത്തിലാണ്. ചേനപ്പാടി, കരിമ്ബുകയം, ഇടയാറ്റുകാവ്, ഗുരുമന്ദിരം, കിഴക്കേക്കര പ്രദേശങ്ങളില് നിരവധി വീടുകളും കടകളും തകര്ന്നു. എരുമേലി തെക്ക് വില്ലേജിന്റെ പരിധിയില് മൊത്തം 150 ാളം വീടുകളും കടകളും സ്ഥാപനങ്ങളും ഉള്പ്പെടെ നാശനഷ്ടങ്ങള് നേരിട്ടെന്ന് എരുമേലി തെക്ക് വില്ലേജ് ഓഫീസര് ടി. ഹാരിസ് പറഞ്ഞു. രണ്ട് വീടുകള് പൂര്ണമായും ഒലിച്ചുപോയി. പത്ത് വീടുകളില് ഭാഗിക നഷ്ടം നേരിട്ടെന്നാണ് കണക്ക്. അടിയന്തര നഷ്ട പരിഹാരം നല്കുന്നതിന് റിപ്പോര്ട്ട് തയാറാക്കുമെന്ന് ഉദ്യോഗസ്ഥര് അറിയിച്ചു. അതേസമയം നാശ നഷ്ടങ്ങള് പൂര്ണമായി തിട്ടപ്പെടുത്താന് കഴിഞ്ഞിട്ടില്ല. നഷ്ട പരിഹാരത്തിന്റെ തോത് നിര്ണയിക്കാനുള്ള മാര്ഗ നിര്ദേശങ്ങള് സര്ക്കാര് തലത്തില് നിന്നു ലഭിച്ചിട്ടില്ല. നഷ്ട പരിഹാരം ലഭ്യമാക്കുന്നതിന്റെ മാര്ഗ നിര്ദേശങ്ങള് സംബന്ധിച്ച് അറിയിക്കുന്നതോടെ റിപ്പോര്ട്ട് സമര്പ്പിക്കുമെന്ന് ഉദ്യോഗസ്ഥര് പറഞ്ഞു. നാശ നഷ്ടങ്ങള്ക്ക് ആശ്വാസ ധനസഹായം തേടി അപേക്ഷകള് ഇതുവരെ ലഭിച്ചിട്ടില്ല. നഷ്ടങ്ങള് നേരിട്ടവര് വാര്ഡ് മെംബര്മാരെയാണ് അറിയിച്ചിട്ടുള്ളത്. വില്ലേജ് ഓഫീസില് അപേക്ഷ നല്കാന് നിര്ദേശിച്ചിട്ടുണ്ട്. കാര്ഷിക നഷ്ടങ്ങള്ക്ക് കൃഷി ഭവനില് അപേക്ഷ നല്കണം. എരുമേലി ടൗണില് വെള്ളം കയറിയ വ്യാപാര സ്ഥാപനങ്ങള് വ്യാപാരി വ്യവസായി ഏകോപന സമിതി നേതാക്കള് സന്ദര്ശിച്ചു. സംഘടന വഴി വായ്പ ലഭിച്ചിട്ടുള്ളവര്ക്ക് ഇന്ഷ്വറന്സ് പരിരക്ഷ ഉണ്ടെന്ന് ഭാരവാഹികള് അറിയിച്ചു.